Peaminister Jüri Ratasele ja kaitseminister Jüri Luigele saadetud pöördumises soovivad Eesti Matkaliit, seltsing Loodus, Inimene ja Sõjavägi, kodanikeühendus Eesti Metsa Abiks, et kaitseministeerium planeeriks ümber laiendatavate ohualade piirid ning Põhja-Kõrvemaa loodusturismi tuumikalad Jussi järved ja kanarbikunõmm jäetaks külastamiseks aastaringselt avatuks.
Pöördumises on selgitatud, et laiendatud ohualadega planeeritakse liikumispiiranguid. Vastavalt eriplaneeringu seletuskirjale on keskpolügooni ümbritsevas riigimetsas lubatud alalise väljaõppe läbiviimiseks kasutada ohualasid 90 päeval aastas, kuid planeeringu aruteludel on selgunud, et kaitseväe ja kaitseministeeriumi esindajad ei välista „isegi ala täielikku sulgemist „vastavalt vajadusele““.
„Jussi järve ja kanarbikunõmme näol on tegu Eestimaa looduse ja loodusturismi pärliga. Ala on aja jooksul kujunenud unikaalseks looduskoosluseks ning 150hektariline kanarbikunõmm saanud tänasel päeval väärtuseks omaette,“ on öeldud pöördumises ja lisatud, et ala läbivad kaks RMK loodusmatkarada ja ka Eestit läbiv RMK matkatee. Ala on loodusturismi ettevõtluse seisukohast oluline, enamik loodusturismi ettevõtetest Eestis korraldavad seal tervisespordiüritusi. 2019. aastal oli Kõrvemaa Kevadjooksul 700 osavõtjat, käimismaratonil 500, rattamaratonil 800 ja maastikumaratonil ligi 500 osalejat. Villa Pillapalu statistika andmetel on tuleval aastal kavas loodusturismi matku kokku kuni 3000 külastajale. RMK andmetel külastavad Põhja-Kõrvemaa matkaradasid aastas 50 000 matkajat.
Pöördujad tõdevad, et laiendatud ohualad moodustavad 10 000 hektariga umbes sama suure ala kui keskpolügoon, mille suurus on 12 000 hektarit: „Põhja-Eesti harjutusalal hakkaksid eriplaneeringuga kehtima piirangud üle 30 000 hektari suurusel alal, Jussi järved ja nõmm ei moodusta sellest üht protsentigi.“
Seltsingu Loodus, Inimene ja Sõjavägi esindajad kohtusid eelmisel neljapäeval Kuusalu vallamajas Anija, Kuusalu ja Tapa vallavanemaga, vahetati infot läbirääkimistest kaitseministeeriumiga. Sel kolmapäeval on kavas allkirjastada ministeeriumi ja omavalitsuste esindajate heade kavatsuste kokkulepe.